BODOLAND रादाब – कक्राझार, 26 एप्रिल : राजा लामानि गेजेरजों गुबुन राइजोनिफ्राय आसाम एबा सा-सानजा राइजोआव ट्राक ड्राइभारफोर हाबबोनायखौ कभिड टेस्ट खालामनायनि राहा लादोंमोनब्लाबो ट्राक ड्राइभारफोरखौ टेस्ट खालामनाय जायाखै। जाउनाव गुबुन गुबुन राइजोनिफ्राय ट्राक ड्राइभारफोरा हेंथा गैया लासे श्रिरामफुर जानानै आसाम आरो सा-सानजा राइजोआव उदाङै हाबफैनो‌ हादों। बे बिथिङाव राइजोनि सावस्रि मन्थ्रि ड० हिमन्त बिस्व सर्माआ खौरांगिरिनि सिगाङाव बुङोदि गुबुन राइजोनिफ्राय हाबफैनाय ट्राक ड्राइभारफोरखौ कभिड टेस्ट खालामनायखौ श्रिरामफुरनि सोलाय गुबुन ट्राक लाखिग्रा थावनियाव टेस्ट खालामनाय जागोन। श्रिरामफुर गेटयाव जुदि टेस्ट खालामना पजिटिभ ओंखारोब्ला, मुलिनिफ्राय लानानै बायदि बायदि जाग्रा आदार रोगाना लाबोनाय ट्राकफोरा श्रिरामफुरावनो थुबुर जाना थागोन अब्ला राइजोआव मुलि, जाग्रा आदारनि आंखाल नुजाथिगोन। बेनिखायनो सरकारा श्रिरामफुरनि सोलाय गुबुन ट्राक लाखिग्रा ट्राक सौफैनाय लोगो लोगो ट्राक ड्राभारफोरखौ टेस्ट खालामनायनि राहा खालामनाय जादों। मुलिनिफ्राय लानानै बायदि बायदि जाग्रा आदारनि आंखाल नुजाथिया बेनि थाखाय बे राहाखौ लादों सरकारा।